Document ID: 31980L1269

Nõukogu direktiiv,
16. detsember 1980,
mootorsõidukite mootori võimsust käsitlevate liikmesriikide õigusaktide ühtlustamise kohta
(80/1269/EMÜ)
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eelkõige selle artiklit 100,
võttes arvesse komisjoni ettepanekut, [1]
võttes arvesse Euroopa Parlamendi arvamust, [2]
võttes arvesse majandus- ja sotsiaalkomitee arvamust [3]
ning arvestades, et:
tehnilised nõuded, mida mootorsõidukid peavad vastavalt teatavatele siseriiklikele õigusaktidele järgima, sõltuvad muu hulgas mootori võimsuse mõõtmise meetodist, mida tuleb kasutada sõidukitüübi mootori võimsuse näitamiseks;
need nõuded on liikmesriigiti erinevad; see toob kaasa kaubanduse tehnilised takistused, mille kõik liikmesriigid peavad kõrvaldama, võttes vastu samad nõuded kas lisaks olemasolevatele eeskirjadele või nende asemel, et eelkõige oleks võimalik iga sõidukitüübi suhtes rakendada nõukogu 6. veebruari 1970. aasta direktiivis 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta, [4] viimati muudetud direktiiviga 80/1267/EMÜ, [5] ettenähtud EMÜ tüübikinnitusmenetlust,
ON VASTU VÕTNUD KÄESOLEVA DIREKTIIVI:
Artikkel 1
Käesolevas direktiivis tähendab "sõiduk" teedel kasutamiseks mõeldud, kerega või kereta, vähemalt neljarattalist mootorsõidukit, mille valmistajakiirus ületab 25 km/h, v.a rööbastel liikuvad sõidukid, põllutöötraktorid ja -masinad.
Artikkel 2
Ükski liikmesriik ei tohi keelduda sõidukile EMÜ või siseriikliku tüübikinnituse andmisest või keelduda või keelata sõiduki müüki, registreerimist, kasutuselevõtmist ega kasutamist mootori võimsusega seotud põhjustel, kui see on määratud vastavalt I ja II lisale.
Artikkel 3
Muudatused, mis on vajalikud lisades esitatud nõuete kohandamiseks, et need arvestaksid tehnika arengut, võetakse vastu direktiivi 70/156/EMÜ artiklis 13 ettenähtud korras.
Artikkel 4
1. Liikmesriigid jõustavad käesoleva direktiivi järgimiseks vajalikud õigusnormid 18 kuu jooksul pärast selle teatavakstegemist. Liikmesriigid teatavad sellest viivitamata komisjonile.
2. Liikmesriigid tagavad, et käesoleva direktiiviga reguleeritavas valdkonnas vastu võetavate siseriiklike põhiliste õigusnormide tekst edastatakse komisjonile.
Artikkel 5
Käesolev direktiiv on adresseeritud liikmesriikidele.
Brüssel, 16. detsember 1980

Labels: 7
8
1
15